Kaitsevägi kutsub õppusele Okas Kaitseliidu Võrumaa maleva formeeritava 433. lahingukompanii ning 2014. aastal pärast Kevadtormi reservi arvatud 10. staabi- ja sidepataljoni staabikompanii, teatas valitsuse kommunikatsioonibüroo.

Kõigil nimetatud üksuste reservväelastel kästakse ilmuda homme, 2. detsembril kell 20 määratud kogunemiskohtadesse. Õppekogunemise kutsed saadetakse reservväelastele SMSi ja e-posti teel ning meedia vahendusel. Samuti avaldatakse info kaitseväe koduleheküljel. Õppusele kutsutud kaitseliitlased saavad lisainfot telefonil +372 7179988 ja staabi- ja sidepataljoni reservväelased telefonil +372 7172010.

Lisaõppekogunemise eesmärk on harjutada riigikaitse käsuahelat alates valitsuse otsuse langetamisest kuni üksuse lahinguvõime saavutamiseni.

Kõiki reservväelasi, kes peavad lisaõppekogunemisel Okas osalema, teavitab kaitsevägi isiklikult.

Õppusele tulemata jätjaid võib oodata kuni 1200-eurone trahv

Kaitseväe peastaabi operatiivosakonna ülem kolonel Aron Kalmus ütles täna pressikonverentsil, et kaitsevägi ootab kõik kutse saanud reservväelasi kohale ilmuma ning tulemata jätmiseks peab olema mõjuv põhjus.

«Loomulikult võib juhtuda, et inimene on välismaal või on tal edasilükkamatud tööülesanded. Kui inimene viibib näiteks Austraalias või Lõuna-Euroopas, tekib küsimus, kas tal on mõistlik tulla või kas ta üldse jõuab õigeks ajaks kohale. Me oleme paindlikud, aga lähtume põhimõttest, et kõik kutse saanud peavad osalema. Erisusi menetleb ja langetab otsuseid õppusel osalemisest vabastamiseks konkreetse üksuse ülem. Me ei taha kellegi suhtes sanktsioone rakendada, kuigi seadus näeb õppusele ilmumata jätmise eest ette kuni 300 trahviühiku ehk 1200 euro suuruse trahvi,» rääkis Kalmus.

Kolonel märkis, et taolisi äkkõppusi hakkab nägema üsna tihti ka tulevikus, kui nende sagedust kaitsevägi ei avalikusta, kuna taoliste õppekogunemiste üks eesmärk ongi kutsuda inimesed kohale lühikese etteteatamise ja ilma igasuguse eelinfota. Ta lisas, et loomulikult ei toimu õppused nii tihti, et need hakkaks olulisel määral mõjutama reservväelaste isiklikku elu ja tööd.

Äkkõppusele kutsutud reservisid lihvivad oma oskusi

Äkkõppusele kutsutud reservväelased tegelevad oma üksuse juures samade asjadega, millega igal tavalisel õppuselgi, suurim erinevus tavaõppusest ongi erakordselt lühike etteteatamise aeg.

«Kui üksused on formeeritud, neil on vormid seljas ja varustus käes ja lahinguvalmidus on saavutatud, siis nad imiteerivad võimalikke sõjalisi ülesandeid. Õppuste käigus võib tulla ette ka varasemate kogunemiste käigus ilmnenud kitsaskohtade likvideerimine. Äkkõppusele kutsutud reservväelased ei ole õppustel esimest korda,» rääkis Kalmus.

Ta lisas, et Eesti on saanud viimasel ajal juurde erinevaid relvasüsteeme ja varustust, mille kasutamist üksused õppusel samuti harjutavad.

Äkkõppuse tegevused toimuvad Tallinna ümbruses ja Võrumaal